**ILGASIS SAVAITGALIS LENKIJOJE**

**STANČIKŲ TILTAI IR APŽVALGOS BOKŠTAS – GELDAPĖ – BUNKERIU MIESTELIS MAMERKUOSE – ŠV. LIPKOS BAROKINIS ANSAMBLIS – GDANSKAS – SOPOTAS – ELBINGAS – PLAUKIMAS ELBLONGO-OSTRUDOS KANALU – FROBORKAS – TORŪNĖ**

**2023 m. rugpjūčio 12-15 d.**

(4 dienos, 3 nakvynės)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Kelionės kaina- 260 Eur/asmeniui**

**I diena (rugpjūčio 12 d.)**

**Išvykimas iš Utenos 5:00 val.**

**Stančikų tiltai bei apžvalgos bokštas. Lenkija.** Dar viena, ypatingo grožio, Lenkijos lankytina vieta - Stančikų tiltai. Tai du išardyto geležinkelio tiltai. Jie pastatyti Romintos girios pakraštyje, per Blindės upelį tiesiant geležinkelio linijos Rytų Prūsijoje atkarpą Geldapė-Žydkiemis. Šiaurinis tiltas pastatytas 1912–1914 m., darbai nutrūko prasidėjus Pirmajam pasauliniam karui. Pietinis tiltas pastatytas 1923–1924 m. Abu tiltai penkių arkų, abiejų ilgis 180 m, aukštis 31,5 m. Tai aukščiausi tiltai Lenkijoje. Pastatyti pagal Senovės Romos akveduko prie Pont du Gard pavyzdį. Tiltus projektavo vokiečių inžinieriai, manoma, kad jie pastatyti betoną klojant be armatūros. Bėgiai buvo pakloti tik ant šiaurinio tilto, nes 1927 m. baigta tiesti geležinkelio linija buvo vienbėgė, antrasis vaidino tik strateginį ir propagandinį vaidmenį. 1945 m. geležinkelio linija, kurioje yra šie tiltai, buvo išardyta. Pakeliui yra nesenai įrengtas Stančikų apžvalgos bokštas. Tiek pats bokštas, tiek nuo jo atsiveriantys vaizdai labai gražūs. Matosi ir Stančikų tiltai.

Vykstame link Lenkijos Baden Badeno - **Geldapės,**kuri yra unikali - turtinga gamtos ir istorijos ištekliais, o taip pat žinoma savo mineraliniais šaltiniais. Vietovė yra netoli Lietuvos. Kurortiniame Geldapės mieste gydoma kvėpavimo takai, alergijos, depresija, stresas ir kitos ligos. 2000 metais buvo nutiesta Sveikatingumo promenada, kurioje be gražių parkų ir takelių, yra 220 m ilgio ir 8 m aukščio druskos tunelis. Jame iš įspūdingo gylio atitekantis mineralinis vanduo nuteka šaltalankių šakelėmis, o veikiami saulės ir vėjo, tunelyje susidaro ypatingas mikroklimatas.

Lankomas **paslaptingasis bunkerių miestelis Mamerkuose**. Jame yra išlikę 30 nesugriautų bunkerių – didžiausiame jų atkurta Antrojo pasaulinio karo atmosfera ir padarytas mini-muziejus, kuriame galima pereiti požeminiu koridoriumi tarp dviejų bunkerių, taip pat susipažinti su jų statymo būdu ir išplanavimu. Kitame pastate įrengtas jau didesnis muziejus, kuriame galima pačiupinėti to meto ginklus, susipažinti su karo eiga ir net bandyti įspėti Gintaro kambario paslaptį (buvo metas, kai lenkai galvojo, kad jis paslėptas kažkur Mamerkuose ir atlikinėjo įvairias paieškos misijas). Pamatysime atkurtą Gintaro kambarį. Šalia muziejaus yra apžvalginis bokštelis, atveriantis įspūdingus apylinkių vaizdus.

Lankome stebuklais pagarsėjusį **Šv. Lipkos barokinį ansamblį** (bažnyčia ir vienuolynas). Apžiūrime vieną žymiausių Lenkijos šventovių - įspūdingą baroko architektūros ansamblį. Pasiklausysime vargonų muzikos koncerto.

Kelionė į Gdanską. Vakare rekomenduojame apsilankyti Šv. Dominyko mugėje, kuri vyksta Gdanske jau nuo XIII amžiaus. Gdansko Senamiestis. **Nakvynės Gdansko centre!**

**II diena (rugpjūčio 13 d.)**

**Pusryčiai.** Ekskursija į Hanzos pirklių miestą – **Gdanską**, kuriam būdingi įvairūs architektūros stiliai: rūsti gotika, elegantiškasis renesansas, puošnusis rokoko. Pasivaikštome po senamiestį: „Ilgosios prekyvietės gatvė“, gotikos ir renesanso stiliaus miesto Rotušė, „Neptūno“ fontanas, prabangūs pirklių brolijos „Artūro namai“, Turgaus aikštė, pasivaikščiosime ir pasigrožėsime Motlavos upės krantinėje stovinčiais senoviniais pirklių namais, senojo uosto panorama Apsilankymas Švento Dominyko mugėje, kuri vyksta jau nuo XIII amžiaus Gdanske.

Vykstate į **Sopotą** - garsiausią Lenkijos pajūrio kurortą, garsėjantį vasaros estrada ir aplankote ilgiausią Baltijos jūros molą (511 m). Pasivaikščiosime pagrindine Monte Cassino alėja, moderniosios architektūros „kreivasis namas“. Laisvas laikas prie jūros. **Nakvynės Gdansko centre!**

**III diena (rugpjūčio 14 d.)**

**Pusryčiai.** Vykstame į Elbingą - seną miestą Varmijos-Mozūrijos vaivadijoje, kadaise buvusį svarbų uostą. Elbingo senamiestis buvo smarkiai apgriautas II-ojo Pasaulinio karo metu, tačiau vėliau istoriniai gotikos, renesanso ir baroko stiliaus namai buvo atstatyti. Pasivaikščiojimas po vakarinį senamiestį: Šv. Mikalojaus katedra, Turgaus vartai ir skulptūra kepėjui.

**Plaukimas Elblongo – Ostrudos kanalu**. XIX-ojo amžiaus antrojoje pusėje suprojektuotas kanalų ir užtvankų tinklas buvo skirtas medienai ir grūdams pervežti, o dabar ši be sutrikimų veikianti sistema pritaikyta turizmo tikslams. Ilgiausias ir įdomiausias vandens pramogų kelias, nusidriekęs ne tik vandeniu, bet ir sausuma, yra laikomas inžinerijos stebuklu ne tik Lenkijoje, bet ir pasaulyje. Visas maršruto ilgis su atšakomis siekia per pusantro šimto kilometrų, o plaukiantieji garlaiviu, baidarėmis ar jachtomis gali neišlipdami į krantą „perplaukti“ ir sausumos „kanalą“. Į geležinkelio bėgius panašus kelias laivams per sausumą nutiestas siekiant įveikti tarp ežerų susidarantį nuolydį, o laivas tas kelių šimtų metrų atkarpas vežamas užkeltas ant specialios bėgiais riedančios platformos. Keliaudami šiuo vandens pramogų keliu grožimės Mozūrijos gamta.

**Apsilankysime Fromborke,** kuriame gyveno ir dirbo žymus astronomas Mikalojus Kopernikas, pamatysime įspūdingą gotikinę **katedrą**. Miestas šiaurės Lenkijoje, Varmijos Mozūrų vaivadijoje, Branievo paviete, valsčiaus administracinis centras. Įkurtas kryžiuočių XIII amžiuje kaip atraminė tvirtovė Prūsijoje. Gyvenvietė pirmąkart minima 1278 metais. Miesto observatorijoje dirbo žymus lenkų astronomas ir kunigas Mikalojus Kopernikas, miręs Fromborke 1543 metų gegužės 24 dieną. Miestas įsikūręs gražioje apylinkėje prie Vyslos deltos, todėl populiariai vadinamas Varmijos brangakmeniu. **Nakvynės Gdansko centre!**

**IV diena (rugpjūčio 15 d.)**

**Pusryčiai.** Ryte išvyksime iš Gdansko. Keliausime per buvusias prūsų genčių žemes, kol pasieksime gotikinę **Torūnę**, kurioje gimė **Mikalojaus Kopernikas**, vietoj Žemės visatos centre patalpinęs Saulę. Vaikštinėsime po viduramžiais suformuotą, puikiai išsaugotą bei puoselėjamą, architektūros paminklų kupiną **senamiestį**, kuris įtrauktas į UNESCO kultūros paveldo sąrašą. Apžvalginės ekskursijos metu pamatysime  XIII a. pab. pradėtas statyti Šv. Jonų ir Šv. Jokūbo  katedras,  senojo  Torunės miesto **rotušę**su įspūdingu bokštu, kuri, miesto svečių nuostabai, nuo viduramžių iki šiandien beveik nepakito. Susipažinsime su pirklių buitimi,  vakarietišką pasaulėvaizdį amžiams pakeitusios asmenybės biografija ir darbais. Į dangų akis kelsime norėdami išvysti ant nestabilaus priemolio sukonstruotą **Kreivąjį bokštą**, o besidairydami po miestą juosiančią **gynybinę sieną**pamatysime**Tilto vartus** – technologinę laikmečio inovaciją. Reikšmingiausią miesto asmenį bei jo darbus dar kartą prisiminsime stabtelėję prie **paminklo Mikalojui Kopernikui**. Laisvas laikas. Kelionė namo.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Į kelionės kainą įskaičiuota:** Transporto nuoma su mokama parkavimo paslauga, lydinčio gido paslauga, 3 nakvynės su pusryčiais Gdansko centre (dviviečiuose kambariuose), kelionės organizavimo paslauga.

**Papildomai reikia turėti ~ 60 Eur/asmeniui už lankomus objektus!**

**Į kainą neįskaičiuotos papildomos išlaidos:** medicininių išlaidų draudimas užsienyje, bilietai į mokamus objektus, asmeninės išlaidos

**Privalomi dokumentai: LR asmens tapatybės kortelė arba LR pasas**, galiojantys ne mažiau kaip 3 mėnesius po kelionės pabaigos (ir suaugusiems, ir vaikams).

**Vykstant į kelionę būtina turėti medicininių išlaidų draudimą**, garantuojantį būtinos medicininės pagalbos užsienyje ir papildomų išlaidų, susidariusių dėl draudiminio įvykio, apmokėjimą. Vykstant į šią kelionę galioja ir Europos sveikatos draudimo kortelė (daugiau informacijos apie išdavimą, sąlygas ir apribojimus www.vlk.lt).

Kelionių organizatorius gali keisti kelionės programą, atsižvelgdamas į grupės pageidavimus ir objektyvias sąlygas. Objektų lankymo tvarka, skaičius ir įėjimo bilietų kaina gali kisti, kelionės vadovas muziejuose ekskursijų neveda. Vairuotojų darbo režimą reglamentuoja ES įstatymai.